Diari Oficial de la Generalitat Valenciana


Sumari del DOGV 7150, del 12-11-2013 (2013/10177)

ORDE 92/2013, de 8 de novembre, de la Conselleria d'Educació, Cultura i Esport, per la qual es convoca un concurs públic per a la concessió d'ajudes a xicotetes i mitjanes empreses per a la producció en valencià de curtmetratges i per al desenrotllament de contingut audiovisual multiplataforma, transmèdia i crossmèdia.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7150

Data del DOGV
:   12-11-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/10191


Data del document
:   08-11-2013

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 92/2013, de 8 de novembre, de la Conselleria d'Educació, Cultura i Esport, per la qual es convoca un concurs públic per a la concessió d'ajudes a xicotetes i mitjanes empreses per a la producció en valencià de curtmetratges i per al desenrotllament de contingut audiovisual multiplataforma, transmèdia i crossmèdia. [2013/10463]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura. El Decret 19/2012, de 7 de desembre, del president de la Generalitat, pel qual determina les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural. Així mateix, de conformitat amb el que preveu l'article 18 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon a la Secretaria Autonòmica de Cultura i Esport les funcions que li atribuïx l'article 68 de la Llei del Consell en matèria de proposta i execució de la política cultural relativa a les arts plàstiques i escèniques, així com la gestió de les ajudes en matèria cultural.  
Amb el propòsit d'impulsar la creació d'obres audiovisuals a la Comunitat Valenciana, i la promoció de la cultura i de les empreses de producció audiovisual i empreses de servicis, la Conselleria d'Educació, Cultura i Esport establix entre els seus principals objectius el suport al sector audiovisual valencià i a la creació d'obres audiovisuals que servisquen de foment de la cultura i de l'idioma valencià per mitjà de la concessió d'ajudes. Estes ajudes estan establides en l'article 8 de la Llei 1/2006, de 19 d'abril, de la Generalitat, del Sector Audiovisual. CulturArts Generalitat és la depositària del material audiovisual de les produccions subvencionades en esta convocatòria d'ajudes com a entitat de dret públic dependent de la Conselleria d'Educació, Cultura i Esport que té com a finalitat la conservació del patrimoni audiovisual i de la cinematografia en virtut del Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat.  
Per tot això, fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991,  
  
  
  
ORDENE  
  
Primer  
Convocar un concurs públic per a la concessió per mitjà de concurrència competitiva d'ajudes per a la producció de curtmetratges i per al desenrotllament de contingut audiovisual multiplataforma, transmèdia i crossmèdia a la Comunitat Valenciana, i aprovar les bases i els annexos pels quals es regiran estes ajudes.  
  
Segon  
L'import global màxim d'estes ajudes és de 165.411,00 euros, que s'abonaran a càrrec de la línia T4006000 del capítol IV del programa 453.40, Arts Plàstiques i Escèniques, del pressupost de l'any 2013 de la Conselleria d'Educació, Cultura i Esport. Durant la vigència de la present orde es podrà minorar l'import de la línia de subvenció en funció de la disponibilitat pressupostària.  
  
Tercer  
L'eficàcia de la present convocatòria d'ajudes queda condicionada a l'existència, en el pressupost de la Conselleria d'Educació, Cultura i Esport, de crèdit adequat i suficient per a atendre les ajudes previstes, conforme al text refós de la Llei d'Hisenda Pública de la Generalitat Valenciana.  
  
  
DISPOSICIÓ ADDICIONAL  
  
Única  
La present convocatòria d'ajudes no necessita ser notificada a la Comissió Europea per no reunir tots els requisits de l'article 107.1 del Tractat de Funcionament de la Unió Europea, atés que les ajudes s'acullen al règim de minimis i el seu import no suposa un falsejament de la competència que afecte els intercanvis comercials entre estats membres. Esta orde no podrà aplicar-se a les empreses que operen en els sectors determinats en el punt 1 de l'article 1r del Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat de les ajudes de minimis. L'ajuda total sota este concepte de minimis, concedida a qualsevol empresa, no podrà excedir 200.000 euros en un període de tres exercicis fiscals. El centre gestor haurà d'haver comprovat que no se supera el límit mencionat en l'apartat anterior.   
  
  
DISPOSICIONS FINALS  
  
Primera  
Es delega en la directora general de Cultura la facultat de concedir estes ajudes i de dictar les resolucions necessàries per a l'execució de la present orde.  
  
Segona  
La present orde produirà efectes a partir de l'endemà de ser publicada en el Diari Oficial de la Comunitat Valenciana.   
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament un recurs de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de la publicació de la present orde.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la publicació de la present orde.  
  
València, 8 de novembre de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX 1  
  
Bases reguladores de la convocatòria pública per a l'adjudicació d'ajudes a xicotetes i mitjanes empreses per a la producció de curtmetratges i per al desenrotllament de contingut audiovisual multiplataforma  
  
1. Objecte de les ajudes  
Les ajudes regulades per la present orde tenen per objecte el suport als emprenedors en el sector audiovisual, la producció audiovisual de creació i de contingut artístic, cultural i social, la utilització del valencià en les obres audiovisuals i la incorporació de les noves tecnologies de la comunicació a la Comunitat Valenciana.  
  
2. Modalitats i conceptes  
La convocatòria inclou les ajudes per a la producció de curtmetratges de ficció, documental o animació, i el desenrotllament de contingut audiovisual multiplataforma, que incloguen un plantejament transmèdia i crossmèdia en versió en valencià durant l'exercici 2013. Els continguts multiplataforma subvencionables hauran de formar una sèrie d'un mínim de tres capítols i una duració total mínima de 10 minuts, així com, de manera inexcusable, el seu vessant multiplataforma amb continguts web i/o interactius: pàgines, blogs, xarxes socials, aplicacions per a dispositius portàtils, etc.   
- Curtmetratge: la pel·lícula cinematogràfica que tinga una duració inferior a seixanta minuts.  
- Multiplataforma: formats ideats per a servir-se'n a través de qualsevol dispositiu o suport de vídeo, tenint en compte les peculiaritats de tots i cada un d'estos i de cara a aprofitar els avantatges que proposen: telèfon mòbil, ordinador, mp4, WebTV, IPTV, etc.   
1. Transmèdia: la narrativa gira sobre una idea central que pot ser duta a terme transversalment en totes les plataformes de comunicació, des d'un film fins una sèrie d'animació o una acció de mobilització espontània (flash mob). Hi ha una idea central del guió però cada element té un contingut distint i és independent.  
2. Crossmèdia: la integració entre les tres plataformes fonamentals de comunicació existents: gràfica-web-vídeo. S'han de considerar tots els aspectes que configuren el contingut: disseny gràfic de marca, aplicació a la web i integració en el vídeo.  
  
3. Beneficiaris i consideració d'ajudes de minimis  
3.1. Dins dels límits pressupostaris i d'acord amb les condicions i els criteris que s'establixen en estes bases, podran obtindre estes ajudes les agrupacions d'interés econòmic i les xicotetes i mitjanes empreses públiques i privades de producció valencianes inscrites en el Registre Administratiu d'Empreses Audiovisuals de la Comunitat Valenciana.  
  
3.2. Els projectes sol·licitants hauran de complir els requisits per a poder obtindre la consideració d'obres audiovisuals i cinematogràfiques valencianes d'acord amb l'article 10 de la Llei 1/2006, de 19 d'abril, de la Generalitat, del Sector Audiovisual. Seran desestimats els projectes que no complisquen les condicions per a obtindre la consideració d'obres audiovisuals i cinematogràfiques valencianes, les quals hauran de ser acreditades pel sol·licitant en el projecte. En cas de no fer-ho, se li revocaran els incentius concedits.  
Als efectes de la present orde i conforme a l'article 10.2 de la Llei 1/2006, de 19 d'abril, de la Generalitat, del Sector Audiovisual, tindran la consideració d'obres audiovisuals i cinematogràfiques valencianes les obres originàries de la Comunitat Valenciana realitzades per una empresa de producció establida a tots els efectes a la Comunitat Valenciana que complisquen els requisits següents:  
- Que els autors (guionistes, directors i músics) de l'obra siguen residents a la Comunitat Valenciana, almenys en un 75 per 100.  
- Que els integrants dels equips tècnics i artístics que participen en la seua elaboració, com ara intèrprets (sense comptar a este efecte els de figuració), els directors de producció, de fotografia, de so, de muntatge, de decorats i de vestuari, siguen, almenys, en un 75 per 100 residents a la Comunitat Valenciana.  
- Que el rodatge, excepte exigències del guió, la postproducció en estudi i els treballs de laboratori, es realitzen en territori de la Comunitat Valenciana.  
- Així mateix, tindran la consideració d'obres audiovisuals i cinematogràfiques valencianes les coproduïdes per una empresa de producció resident a tots els efectes a la Comunitat Valenciana, junt amb altres empreses de producció de fora de la Comunitat, sempre que l'empresa valenciana tinga com a mínim una participació del 30 per 100 en el cost total de la producció, i la contribució a esta dels equips tècnics i artístics valencians arribe, almenys, al mateix percentatge.  
  
3.3. Únicament podran ser beneficiaris d'estes ajudes les xicotetes i mitjanes empreses (PIMES), segons la definició establida en el Reglament (CE) núm. 800/2008 de la Comissió, de 6 d'agost de 2008.  
  
Als efectes de la present orde, es considerarà empresa tota entitat, independentment de la seua forma jurídica, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de manera regular, i que reunisquen els requisits següents:  
- La categoria de microempreses, xicotetes i mitjanes empreses (PIME) està constituïda per les empreses de menys de 250 persones amb un volum de negocis anual no superior a 50 milions d'euros o amb un balanç general que no supera els 43 milions d'euros.  
  
- En la categoria de les PIME, es definix una xicoteta empresa com una empresa de menys de 50 persones amb un volum de negocis anual o un balanç general no superior als 10 milions d'euros.  
  
- En la categoria de les PIME, es definix una microempresa com una empresa de menys de 10 persones amb un volum de negocis anual o un balanç general anual no superior als 2 milions d'euros.  
  
3.4. No podran accedir a estes ajudes els projectes que, en el moment de la decisió de la comissió avaluadora corresponent, ja s'hagen realitzat i estrenat en qualsevol plataforma de difusió. Els projectes que hagen sigut subvencionats en convocatòries anteriors no podran accedir novament a estes subvencions.  
3.5. Les ajudes concedides per mitjà d'esta orde estan acollides al règim de minimis establit en el Reglament (CE) núm. 1998/2006 de la Comissió, de 15 de desembre de 2006 (DOUE L 379, de 28.12.2006), relatiu a l'aplicació de l'article 107 del Tractat a les ajudes de minimis.  
  
En cap cas estes ajudes podran superar l'import màxim total per beneficiari de 200.000 euros durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, conforme establix el Reglament (CE) núm. 1998/2006 de la Comissió.  
Sense perjuí de l'anterior, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
A l'efecte del control de les ajudes concedides a l'empara del Reglament de minimis, la Conselleria d'Educació, Cultura i Esport mantindrà un registre detallat d'esta i de totes les altres subvencions que s'acullen a la regla de minimis.  
3.6. No podran accedir a estes ajudes els projectes especificats en els punts 9 i 10 de l'article 8 de la Llei 1/2006, de 19 d'abril, de la Generalitat, del Sector Audiovisual.  
  
4. Sol·licituds. Requisits generals i normes de tramitació  
4.1. El termini de presentació de les sol·licituds serà de set dies naturals comptats a partir de l'endemà de la publicació d'esta orde en el Diari Oficial de la Comunitat Valenciana.  
4.2. Les sol·licituds es formalitzaran segons el model normalitzat que s'adjunta com a annex II, «Sol·licitud d'ajudes per a curtmetratges i continguts audiovisuals multiplataforma», i s'acompanyaran de l'original o de la fotocòpia compulsada de la documentació següent:  
a) Alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com l'últim rebut d'este o, si és el cas, declaració jurada de trobar-se exempt del pagament del dit impost. No s'haurà de presentar la documentació mencionada en este punt en cas d'estar inscrits en el Registre Administratiu d'Empreses Audiovisuals de la Comunitat Valenciana, la qual cosa hauran de fer constar en l'imprés de sol·licitud (annex II).  
  
b) Dades bancàries, número de compte, agència i nom de l'entitat on el sol·licitant desitge rebre l'ajuda en cas de ser concedida. És necessari que el titular del compte corrent siga l'empresa sol·licitant de la subvenció (annex III).  
c) Declaració responsable del compliment de la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat (DOGV 4479, 11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (annex II).  
d) Declaració responsable de no concórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions, segons el model que s'inclou com a annex II d'esta convocatòria.   
e) Acreditació de l'empresa de posseir els pertinents drets de propietat intel·lectual sobre el guió i, si és el cas, el d'opció sobre l'obra preexistent.   
f) En cas de coproduccions, haurà d'aportar-se una còpia compulsada del contracte de coproducció.  
g) Declaració de les subvencions, ajudes, ingressos o recursos sol·licitats, percebuts o concedits i pendents de percepció d'altres administracions o institucions públiques i privades per a la mateixa finalitat, en què se'n justifique documentalment la quantia (annex II).  
  
h) Declaració d'ajudes de minimis (annex II).  
i) Autorització a la Generalitat Valenciana per a la utilització de la producció incentivada en les activitats relacionades amb la política de promoció de l'audiovisual valencià (annex II).  
j) Declaració d'obra cultural (annex II).  
Per a ser beneficiaris de les ajudes regulades en esta orde, els projectes hauran de complir, almenys, dos dels següents criteris culturals:  
  
- Que l'acció de l'obra audiovisual es desenrotlle principalment a la Comunitat Valenciana.  
- Que almenys un dels personatges principals estiga lligat a la cultura valenciana o a l'àmbit territorial lingüístic valencià.  
  
- Que la versió original de l'obra audiovisual siga en valencià.  
- Que el guió de l'obra audiovisual siga una adaptació d'una obra literària original.  
- Que el tema de l'obra audiovisual forme part o es derive de la cultura o del patrimoni valencià o europeu.  
- Que el tema de l'obra audiovisual es referisca a l'art o a un o a diversos artistes.  
- Que el tema de l'obra audiovisual es referisca a personatges o a esdeveniments històrics.  
- Que l'obra audiovisual tracte de temes actuals, culturals, socials o polítics d'interés per a la població de la Comunitat Valenciana.  
- Que el tema de l'obra audiovisual faça referència a un esdeveniment de significació universal i d'interés, fictici o real.  
- Que l'obra audiovisual utilitze el patrimoni arquitectònic, arqueològic o natural de la Comunitat Valenciana per a reflectir el context cultural europeu.  
k) Per als projectes de contingut multiplataforma: quatre exemplars en format paper del projecte, format per:  
1. Guió i tractament de la sèrie (descripció de personatges, mapa de trames, tractament narratiu i audiovisual, art conceptual: logotip, estil gràfic, aplicació a webs, etc.).  
2. Memòria de la sèrie i la seua capacitat d'integració transmèdia i crossmèdia. Determinació del target. Continuïtat i periodicitat de la sèrie ben determinada. Idoneïtat i punts diferenciadors. Especificació dels paràmetres de compressió amb uns rangs mínims de qualitat de vídeo/àudio.   
3. Fitxa resum del projecte: títol, autor, productor/a, format, gènere, duració del capítol, nombre de capítols per temporada, periodicitat, finestra/es de difusió ideal/s, target, premissa o guió, sinopsi i possibles referents (annex VI).  
4. Historial professional de l'empresa productora i projecció empresarial.   
5. Pressupost de la producció, en què s'indique el gasto previst aproximat a realitzar a la Comunitat Valenciana.  
6. Pla de finançament raonat i degudament documentat per mitjà d'aportació, si és el cas, dels contractes o acords subscrits a este efecte.  
  
7. Pla de difusió en línia/fora de línia de la producció.  
8. Pla de treball, amb indicació del temps de rodatge, dates i localitzacions.   
9. Composició de l'equip tècnic i artístic. Trajectòria professional.   
  
10. Annex IV. Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual.   
11. Annex VIII. Declaració responsable sobre els criteris de valoració.  
l) Per als projectes de curtmetratge: Quatre exemplars en format paper del projecte format per:  
1. Guió, sinopsi de deu línies i tagline.   
- Memòria de producció i direcció.  
2. Annex VII. Fitxa-resum del projecte (títol, sinopsi breu, fitxa tècnica breu, finançament).  
3. Historial professional de l'empresa productora i projecció empresarial.   
4. Pressupost de la producció detallat per capítols.   
5. Pla de finançament raonat i degudament documentat per mitjà de l'aportació si és el cas, dels contractes o acords subscrits a este efecte, amb especial referència a les aportacions, subvencions o ajudes sol·licitades i/o rebudes d'altres administracions o institucions públiques o privades.  
6. Pla de comercialització de la producció, en què s'indique expressament el seu pla de difusió en festivals i en els entorns on l'obra audiovisual puga tindre una major repercussió.   
7. Pla de treball, amb indicació del temps de rodatge, dates i localitzacions. S'ha d'indicar amb exactitud el nombre total de dies de rodatge/gravació, les dates i les localitzacions exactes, i el nombre de dies de rodatge/gravació a la Comunitat Valenciana.  
8. Composició de l'equip tècnic i artístic. Amb la presentació d'escrits de coneixement i interés per part dels principals components d'estos equips. Trajectòria professional de l'equip creatiu (director, guionista, director de fotografia, compositor de la música i productor executiu).  
  
9. Empreses de servicis que participen en el projecte. Còpies de contractes de coproducció, venda de drets a televisió, distribució, etc.  
  
10. Còpies de contractes de coproducció, venda de drets a televisió, etc.  
11. Annex IV. Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual.  
  
12. Annex VIII. Declaració responsable sobre els criteris de valoració.  
4.3. Tota la documentació requerida junt amb la sol·licitud haurà de dirigir-se a la Conselleria d'Educació, Cultura i Esport, Direcció General de Cultura, i presentar-se en el seu registre, o podrà enviar-se per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Amb la finalitat de facilitar la gestió administrativa, en cas de presentar la documentació en un registre diferent del de la Conselleria d'Educació, Cultura i Esport podrà comunicar-se l'endemà per fax al número 657652694, o per telegrama a la Direcció General, als efectes organitzatius.  
  
Així mateix, els qui així ho desitgen podran presentar i registrar la sol·licitud per mitjans electrònics i sol·licitar que les comunicacions i notificacions es realitzen per esta via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics; la Llei 3/2010, de 5 de maig, de la Generalitat, d'Administració Electrònica de la Comunitat Valenciana, així com en el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, a l'efecte d'efectuar notificacions a l'interessat, haurà de correspondre amb la proporcionada per la Generalitat amb domini .  
  
Es requerirà per a sol·licitar este tipus d'ajudes per via telemàtica el certificat de firma electrònica de ciutadà, emés per l'ACCV .  
La tramitació telemàtica pot realitzar-se a través del PROP, en els URL següents:  
  
Els documents complementaris a la sol·licitud poden ser aportats de manera telemàtica. En eixe cas, només s'acceptaran en format pdf i hauran d'estar firmats per mitjà de la plataforma de firma en línia de l'ACCV: .  
4.4. Qualsevol eventualitat o modificació que es produïsca en el projecte presentat haurà de ser comunicada a la Conselleria d'Educació, Cultura i Esport en el termini de deu dies des que es produïsca. Vista la modificació plantejada, els criteris per a la concessió de l'ajuda i la resta de condicions de la convocatòria, la corresponent comissió avaluadora, a través de l'òrgan instructor, modificarà l'ajuda concedida.  
  
4.5. Si la sol·licitud no inclou totes les dades exigides o hi falta alguna documentació especificada en els punts a, b, c, d, e, f, g, h, i i j de la base 4.2, s'instarà l'interessat perquè en el termini de deu dies esmene estos defectes, amb l'advertència que en cas de no fer-ho es considerarà que ha desistit de la seua petició, segons disposa l'article 71.1 de la Llei 30/1992, de 26 de novembre, prèvia resolució, que haurà de ser dictada en els termes que preveu l'article 42 de l'esmentada llei. La documentació no administrativa prevista en la base 4.2.k i l haurà de presentar-se inexcusablement en el termini establit en el punt 4.1, i en cas de no fer-ho la documentació no presentada en el termini establit no serà valorada per part de la comissió.  
4.6. La comissió avaluadora podrà sol·licitar a l'interessat la compareixença personal o l'aportació dels documents o la informació que considere necessària per a l'estudi del projecte per al qual se sol·licita l'ajuda. La documentació sol·licitada podrà ser merament aclaridora; en cap cas podrà tractar-se de documentació exigida en la sol·licitud d'acord amb estes bases.   
4.7. El contingut d'informació falsa o que no es corresponga amb la realitat en els annexos del 2 al 8 de la convocatòria suposarà la desestimació automàtica i la no-valoració per part de la comissió, o, si és el cas, podrà produir-se la revocació de la subvenció concedida.   
4.8. Conforme a l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè la Conselleria d'Educació, Cultura i Esport puga obtindre de manera directa l'acreditació de les circumstàncies previstes en els articles 18 i 19 del mateix decret a través de certificats telemàtics.  
  
5. Característiques de les ajudes  
5.1. L'import de les ajudes regulades per la present orde en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, produïsca sobrefinançament. En cas que se'n produïsca, es reduirà l'import de l'ajuda fins al límit màxim que corresponga.  
  
5.2. Estes ajudes seran incompatibles amb altres ajudes o incentius concedits per la Generalitat Valenciana.   
  
6. Adjudicació de les ajudes  
6.1. Vist l'informe de la Comissió Avaluadora, l'òrgan instructor formularà una proposta de resolució provisional, que serà exposada en la pàgina web . L'òrgan instructor elevarà una proposta de resolució definitiva a la directora general de Cultura, la qual resoldrà, per delegació, l'adjudicació de les ajudes, la seua quantia i la seua distribució per anualitats.  
En qualsevol cas, la dita resolució haurà de ser dictada en el termini màxim de sis mesos a partir de la finalització del termini de presentació de sol·licituds. En cas que la convocatòria no siga resolta en el termini establit anteriorment, es consideraran desestimades totes les sol·licituds, sense perjuí de l'obligació expressa de resoldre per part de l'Administració.  
La resolució d'adjudicació de les ajudes serà publicada en el Diari Oficial de la Comunitat Valenciana d'acord amb l'article 18 de la Llei General de Subvencions.  
6.2. A partir de la data d'exposició de la proposta de resolució provisional, la Conselleria d'Educació, Cultura i Esport comprovarà, si és el cas, respecte als beneficiaris la certificació positiva d'estar al corrent de les seues obligacions tributàries i davant de la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En cas de no autoritzar-se la Conselleria d'Educació, Cultura i Esport, serà el beneficiari qui haurà d'acreditar-ho. En cas de no poder-se acreditar la certificació positiva d'estar al corrent de les obligacions tributàries i davant de la Seguretat Social, la Comissió Avaluadora redactarà un nou informe en què exclourà aquells sol·licitants que no hagen acreditat el compliment de les obligacions tributàries i davant de la Seguretat Social establit en l'article 14.1.e de la Llei General de Subvencions.  
6.3. En cas que es produïsca alguna renúncia o es revoque alguna subvenció, podrà disposar-se de la quantitat resultant per mitjà d'un nou informe de la Comissió Avaluadora, vist el qual l'òrgan instructor elevarà una nova proposta a la directora general de Cultura, la qual resoldrà, per delegació, incrementant la quantitat concedida a algun dels beneficiaris o incloent-n'hi d'altres exclosos inicialment, sempre que hagen aconseguit la valoració mínima d'acord amb els criteris valoratius previstos en estes bases  
  
7. Preferència en la concessió de les ajudes  
Es complirà el que disposen l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
8. Obligacions dels beneficiaris  
8.1. Les obligacions que amb caràcter general establix l'article 47 del Text Refós de la Llei d'Hisenda Pública de la Generalitat Valenciana per als beneficiaris de subvencions a càrrec dels Pressupostos de la Generalitat i les que establix l'article 14 de la Llei 38/2003, de 17 de novembre, General de Subvencions.  
8.2. Finalitzar l'activitat objecte de la subvenció dins de l'any que s'especifique en el respectiu pla de treball, i la possibilitat d'acreditar el cost de la producció, o de la participació en esta en cas de coproducció, per mitjà d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes, que es regirà pel que disposen les normes de procediment previstes en la legislació vigent en matèria d'auditories i, en tot cas, d'acord amb els articles 30 i 31 de la Llei General de Subvencions. El beneficiari haurà de realitzar un gasto local com a mínim equivalent a l'import de l'ajuda concedida per la Conselleria d'Educació, Cultura i Esport, considerant-se com a gasto local aquell realitzat en el territori de la Comunitat Valenciana. El gasto local haurà de quedar reflectit en l'informe d'auditoria.  
8.3. Comunicar a la Conselleria d'Educació, Cultura i Esport qualsevol eventualitat o modificació que puga afectar el desenrotllament de l'objecte de la subvenció en el termini de deu dies des que es produïsca.   
  
8.4. Fer constar en els títols de crèdit de la producció audiovisual i en la seua publicitat i propaganda la col·laboració de la Generalitat, incorporant-hi el logotip que es facilitarà en la Conselleria d'Educació, Cultura i Esport.  
8.5. Entregar en CulturArts-Unitat d'Audiovisual i Cinematografia (IVAC) amb duració indefinida i per al compliment dels seus fins de conservació i difusió del patrimoni audiovisual valencià una còpia del material rodat en brut o un premuntatge.  
Podrà també entregar-se, si és el cas, un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés intervé el sistema fotoquímic, es podrà entregar l'interpositiu, l'internegatiu o el negatiu original més el negatiu de so sincronitzat corresponents a la versió definitiva de la producció, en cas que s'hagen realitzat. En cas que la versió original de la producció no siga en cap de les dos llengües oficials de la Comunitat Valenciana, s'entregarà a més la banda negra de subtítols o el fitxer per a la inserció dels subtítols. En tots els casos en què s'aporte material de preservació, s'entregarà a més una còpia en Betacam digital i tres DVD amb els distints idiomes (valencià i castellà, i subtitulat en anglés), si és el cas. La versió en valencià és obligatòria, a més d'una versió en castellà o amb subtítols en castellà i una versió amb subtítols en anglés.  
En cas que tot el procés es realitze per mitjà de sistemes electrònics, el material per a preservació s'entregarà en el sistema, format i suport de més qualitat emprats en la producció: per a qualitats 2K o superiors, s'entregarà un disc dur amb els arxius d'imatge i so sense compressió; per a qualitats HD, s'entregarà una cinta HD SR, i per a qualitats PAL s'entregarà Betacam digital. Estos materials correspondran a la versió definitiva de la pel·lícula i als distints idiomes acceptats per a la subvenció (valencià, castellà i anglés). En tots els casos s'entregarà un DVD amb les tres versions. En el cas dels projectes multiplataforma, s'entregarà un disc dur amb tot el projecte web i gràfic.  
  
Així mateix, s'entregarà informació tècnica de les qualitats, formats i suports emprats al llarg de tot el procés, segons el model que podrà omplir-se a través de la web de CulturArts-Unitat d'Audiovisual i Cinematografia (IVAC) ().  
En tots els casos, s'entregarà material gràfic de promoció de la producció subvencionada si n'hi ha (cartells, fotografies, dossier de premsa, etc.), i s'inclourà una sinopsi i una fitxa tècnica i artística actualitzada que podrà omplir-se a través de la web de CulturArts-Unitat d'Audiovisual i Cinematografia (IVAC) ().   
En cas d'entregar DCP, haurà d'entregar-se sense codificar per a facilitar la labor de CulturArts-Unitat d'Audiovisual i Cinematografia (IVAC).   
8.6. Comunicar a la Conselleria d'Educació, Cultura i Esport la data d'inici i finalització del rodatge o la gravació.   
8.7. Si és el cas, comunicar per escrit la renúncia a l'ajuda concedida quan no siga possible la realització de la finalitat per a la qual haja sigut concedida o el compliment de les condicions previstes en estes bases i en l'article 14 de la Llei 38/2003, de 17 de novembre, General de Subvencions.   
8.8. Reintegrar l'import de l'ajuda, una vegada cobrada, en els supòsits previstos en l'article 37 de la Llei 38/2003, General de Subvencions.   
  
8.9. És aplicable el règim sancionador establit en el títol IV de la Llei 38/2003, General de Subvencions.   
8.10. Les empreses beneficiàries d'estes ajudes es comprometen a participar en totes aquelles activitats de promoció de l'audiovisual valencià organitzades per la Generalitat en què participen les obres subvencionades.  
8.11. Les empreses beneficiàries d'estes ajudes, pel fet de presentar-se a esta convocatòria, autoritzen la difusió de les produccions subvencionades en la pàgina web de CulturArts-Unitat d'Audiovisual i Cinematografia (IVAC) i la seua projecció en les activitats que CulturArts-Unitat d'Audiovisual i Cinematografia (IVAC) organitze per a la seua promoció, i es comprometen a estar presents en estes activitats a través d'algun dels participants de l'obra (responsable de la producció, de la direcció o intèrprets).   
8.12. En coordinació amb la Conselleria d'Educació, Cultura i Esport i amb CulturArts-Unitat d'Audiovisual i Cinematografia (IVAC), les empreses beneficiàries comptaran amb un representant de la Conselleria d'Educació, Cultura i Esport en totes aquelles activitats de promoció de les obres subvencionades que realitzen les productores (preestrenes, rodes de premsa, presentació de rodatges, presentació en festivals, etc.). CulturArts-Unitat d'Audiovisual i Cinematografia (IVAC) posarà a disposició de totes les produccions subvencionades la Sala Luis García Berlanga, de l'edifici Rialto, per a la presentació, preestrenes i rodes de premsa, en cas que les empreses beneficiàries ho estimen convenient i sempre que la programació de la filmoteca ho permeta.  
  
8.13. Les obres subvencionades realitzaran obligatòriament una versió en valencià.  
8.14. Aquelles empreses productores que, havent obtingut subvenció, no duguen a terme la realització dels projectes subvencionats i incomplisquen els terminis de rodatge, d'acord amb la base 8.6, podran ser penalitzades i no podran presentar-se a la convocatòria d'estes ajudes següent a la data de resolució en què es declare que ha perdut el dret a la subvenció. El rodatge de la producció haurà de realitzar-se durant l'exercici 2013. En cas de no haver-se rodat en eixa data, es revocarà l'ajuda concedida.  
  
9. Justificació del gasto (annex V)  
9.1. Els beneficiaris hauran de complir les obligacions establides en el punt 8 d'este annex i presentar fins al dia 10 de novembre de 2013:  
a) Acreditació del cost de la producció, que serà com a mínim igual a l'ajuda atorgada, informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes, que es regirà per les normes de procediment previstes en la legislació vigent en matèria d'auditories audiovisuals i la legislació en matèria de subvencions; i que haurà de reflectir en l'informe el gasto local realitzat conforme al punt 8.2 d'este annex.   
  
b) Justificant de CulturArts-Unitat d'Audiovisual i Cinematografia (IVAC) d'haver depositat els materials indicats en la base 8.5 d'este annex. En cas que hi haja deficiències en el material entregat, el beneficiari haurà d'esmenar-les i depositar en l'arxiu de CulturArts-Unitat d'Audiovisual i Cinematografia (IVAC) el material o les còpies en perfectes condicions.  
c) Declaració actualitzada sobre subvencions sol·licitades, percebudes o concedides i pendents de percepció d'altres administracions o institucions públiques o privades per a la mateixa finalitat, en què se'n justifique documentalment la quantia, o declaració que la informació facilitada respecte d'això en la sol·licitud no ha variat des de la data de presentació.  
d) Llistat de títols de crèdit i plantilla d'informació de la producció. Informació tècnica de les qualitats, formats i suports emprats. Versió emplenable en línia a través la web de CulturArts-Unitat d'Audiovisual i Cinematografia (IVAC) ().  
9.2. Tota la documentació justificativa haurà de dirigir-se a la Conselleria d'Educació, Cultura i Esport.  
9.3. En cas que els dits justificants no siguen documents originals, s'acceptaran fotocòpies compulsades pel funcionari habilitat a este efecte.  
9.4. Els crèdits pressupostaris afectes a esta convocatòria i disposats i no pagats per falta de justificació o perquè esta és insuficient o incorrecta podran ser anul·lats quan concloga l'exercici, i el beneficiari perdrà el dret a percebre la subvenció assignada a eixa anualitat.  
  
9.5. Els justificants que s'aporten hauran de referir-se a gastos realitzats a partir de l'1 de gener de 2013 o que es referisquen inequívocament a la producció subvencionada i que estiguen dins dels terminis marcats per la legislació vigent.  
9.6. S'autoritza els beneficiaris d'estes ajudes a finalitzar l'objecte de l'ajuda de manera anticipada a la periodificació en anualitats que incloga la resolució de concessió d'esta convocatòria.  
9.7. La falta de justificació dels gastos determinarà la pèrdua del dret al cobrament de l'ajuda concedida.  
  
10. Pagament de les ajudes  
10.1. El pagament de la subvenció concedida es farà efectiu després de l'aportació per part del beneficiari de la documentació requerida en el punt 9.1 de les bases d'este annex.  
  
11. Reintegrament de les quantitats percebudes  
La concurrència de qualsevol dels supòsits previstos en l'article 37 de la Llei General de Subvencions així com l'incompliment de les obligacions establides en les bases d'esta convocatòria seran causa de revocació de la subvenció.  
  
12. Documentació presentada i préstec de còpies  
Els projectes originals de la producció presentada romandran en l'expedient en poder de la Conselleria d'Educació, Cultura i Esport.   
  
  
13. Import de les ajudes i característiques  
13.1. L'import global d'estes ajudes serà de 165.411,00 euros.  
13.2. Els projectes podran ser de tres modalitats: ficció, documental i animació. Podran realitzar-se tres grups de les diferents modalitats en l'adjudicació de les ajudes.  
13.3. L'ajuda màxima per a cada projecte no podrà ser superior al seu cost de producció.  
13.4. L'import d'esta ajuda junt amb l'acumulació d'altres ajudes per a la mateixa producció audiovisual no podrà superar el cost de producció.   
13.5. S'incentivaran almenys tres projectes multiplataforma i tres projectes de curtmetratge sempre que complisquen els requisits d'esta convocatòria.   
  
14. Criteris de valoració  
14.1. Per a la valoració dels projectes multiplataforma, fins a 100 punts, es consideraran els criteris següents:  
1. Guió: interés cultural, originalitat i valors artístics del guió, i ajudes públiques per a desenrotllament de guió rebudes (fins a un màxim de 35 punts).  
a) El valor cultural (amb un màxim de 10 punts), l'originalitat (amb un màxim de 5 punts) i els valors artístics (amb un màxim de 10 punts).  
  
b) Es valorarà amb un màxim de 10 punts que les protagonistes i/o la temàtica del projecte estiga vinculada a la dona.  
2. Viabilitat del projecte, del seu pla de finançament i valoració d'equips tècnics i artístics (fins a un màxim de 30 punts).  
La viabilitat es valorarà en funció del finançament consolidat (fins a un màxim de 15 punts), del seu pla de finançament i viabilitat financera (fins a un màxim de 10 punts), i de la valoració de l'equip tècnic i artístic (fins a un màxim de 5 punts). En cas de coproducció, la productora radicada a la Comunitat Valenciana haurà d'acreditar el finançament del percentatge que tinga assignat, que serà la documentació que serà valorada per la comissió. El finançament podrà acreditar-se per mitjà de documentació sobre subvencions rebudes, contractes de televisió, avals bancaris, certificats bancaris que acrediten la disponibilitat econòmica per a afrontar el projecte, etc.   
3. Possibilitats de difusió i comercialització: potencialitat per a generar comunitat, target i capacitat viral (25 punts).  
4. Contribució cultural valenciana (fins a un màxim de 10 punts).  
  
Es valorarà que el projecte continga elements de referència a la Comunitat Valenciana i la seua cultura.  
14.2. Per a la valoració dels projectes de curtmetratge, fins a 100 punts, es consideraran els criteris següents:  
1. Guió: interés cultural, originalitat i valors artístics del guió, i ajudes públiques per a desenrotllament de guió rebudes (fins a un màxim de 50 punts).  
a) El valor cultural (amb un màxim de 15 punts), l'originalitat (amb un màxim de 10 punts) i els valors artístics (amb un màxim de 15 punts).  
b) Es valorarà amb un màxim de 10 punts que les protagonistes i/o la temàtica del projecte estiga vinculada a la dona.  
2. Viabilitat del projecte, del seu pla de finançament i valoració d'equips tècnics i artístics (fins a un màxim de 30 punts).  
La viabilitat es valorarà en funció del finançament consolidat (fins a un màxim de 15 punts), del seu pla de finançament i viabilitat financera (fins a un màxim de 10 punts), i de la valoració de l'equip tècnic i artístic (fins a un màxim de 5 punts). En cas de coproducció, la productora radicada a la Comunitat Valenciana haurà d'acreditar el finançament del percentatge que tinga assignat, que serà la documentació que serà valorada per la comissió. El finançament podrà acreditar-se per mitjà de documentació sobre subvencions rebudes, contractes de televisió, avals bancaris, certificats bancaris que acrediten la disponibilitat econòmica per a afrontar el projecte, etc.  
3. Dies de rodatge de la producció a la Comunitat Valenciana (fins a un màxim de 15 punts).  
El màxim de 10 punts s'atorgarà a aquells projectes el rodatge efectiu dels quals a la Comunitat Valenciana siga superior a quatre dies en cas de ficció; deu dies, en cas de documentals, i seixanta dies de procés d'animació, en el cas dels curtmetratges d'animació.  
S'atorgaran 5 punts a aquells projectes el rodatge efectiu dels quals a la Comunitat Valenciana siga de tres a quatre dies en cas de ficció; de cinc a deu dies, en cas de documentals, i de tres a seixanta dies de procés d'animació, en el cas dels curtmetratges d'animació.  
S'atorgaran 2,5 punts a aquells projectes el rodatge efectiu dels quals a la Comunitat Valenciana siga d'un a dos dies en cas de ficció; d'un a quatre dies, en cas de documentals, i d'un a trenta dies de procés d'animació, en el cas dels curtmetratges d'animació.  
La puntuació s'aplicarà en funció del temps de rodatge realitzat a la Comunitat Valenciana. Els sol·licitants hauran de presentar detallat un pla de treball on figure el temps total de rodatge i les localitzacions, en què s'especifique el temps de rodatge a la Comunitat Valenciana.  
4. Contribució cultural valenciana (fins a un màxim de 10 punts).  
  
Es valorarà que el projecte continga elements de referència a la Comunitat Valenciana i la seua cultura.  
14.3. Qualsevol canvi de caràcter substancial que es produïsca haurà de ser autoritzat per la directora general de Cultura prèvia consulta a la Comissió Avaluadora. En cas de no notificar els canvis produïts, es procedirà a la revocació de la subvenció  
14.4. L'incompliment per part del beneficiari d'allò que s'ha declarat en el projecte comportarà la devolució de la subvenció.  
  
15. Avaluació de les sol·licituds  
Per a la valoració de les sol·licituds es constituirà una comissió avaluadora integrada per:  
- Presidència: subdirector/a general d'Arts Plàstiques i Escèniques o persona en qui delegue.  
- Vicepresidència: el/la cap del Servici de Coordinació d'Entitats Culturals i Ajudes.  
- Vocals: dos persones a proposta de la Direcció General de CulturArts Generalitat.  
- Secretari/ària: un/a tècnic/a amb adscripció a la Direcció General de Cultura.  
La Comissió Avaluadora té facultats per a realitzar per mitjà dels seus membres totes les comprovacions que estimen necessàries per a la millor avaluació dels projectes presentats. El nombre de projectes beneficiaris estarà condicionat al crèdit pressupostari disponible.